Kaplnka Nanebovstúpenia Pána (Jeruzalem)

**Kaplnka Nanebovstúpenia Pána** (, ) je kaplnka a svätyňa nachádzajúca sa na Olivovom vrchu v jeruzalemskej štvrti at-Tur. Je súčasťou väčšieho komplexu pozostávajúceho z kresťanského kostola a kláštora, ako aj moslimskej mešity. Kaplnka sa nachádza na mieste, kde mal Ježiš Kristus po svojom zmŕtvychvstaní vystúpiť na nebesia. Na mieste sa nachádza kamenná doska, o ktorej sa predpokladá, že na nej sú jeho stopy. 

## História
Takmer tristo rokov po Ježišovom ukrižovaní sa prví kresťania začali tajne zhromažďovať v malej jaskyni na Olivovom vrchu. Vydanie milánskeho ediktu rímskymi cisármi Konštantínom I. a Liciniom v roku 313 umožnilo kresťanom vykonávať bohoslužby bez prenasledovania. 

V čase cesty pútničky Egerie do Jeruzalema v roku 384 bolo miesto uctievania presunuté na súčasné miesto, takže Egeria bola svedkom oslavy Nanebovstúpenia Pána na „otvorenom návrší“. Samotná jaskyňa bola začlenená do Eleonskej baziliky. 

### 4. storočie
Prvý kostol na tomto mieste postavila Poimenia, bohatá a zbožná aristokratická žena z cisárskej rodiny v rokoch 384390. Kostol bol postavený v byzantskom štýle. Tento kostol bol známy ako „*Imbomon*“, čo po grécky znamená „*na kopci*“. Bola to rotunda, ktorá bola obklopená kruhovými portikmi. 

Imbomon, ako aj neďaleká Eleonská bazilika a ďalšie kláštory a kostoly na Olivovej hore zničené armádami perzského kráľa Husrava II. počas záverečnej fázy byzantsko-sasánovských vojen v roku 614. 

Neskoršia tradícia však pripisuje prvú stavbu na tomto mieste svätej Helene, matke rímskeho cisára Konštantína I. s tvrdením, že počas svojej púte do Svätej zeme v rokoch 326 až 328 identifikovala dve miesta na Olivovej hore, ktoré boli spojené s Ježišovým životommiesto jeho Nanebovstúpenia a jaskyňu spojenú s jeho učením modlitby Otčenáš. Po svojom návrate do Ríma nariadila na týchto dvoch miestach postaviť dve svätyne. 

### 7. storočie
Kostol bol prestavaný koncom 7. storočia. Franský biskup a pútnik Arculf opísal tento kostol ako „okrúhlu budovu s troma portikmi, ktoré boli orientované na juh. V oknách, ktoré boli smerom k Jeruzalemu v noci jasne svietilo 8 lámp. Vnútri bola centrálna kaplnka, v ktorej boli Kristove stopy.“ 

### 12. storočie
Zrekonštruovaný kostol bol nakoniec zničený a v 12. storočí ho križiaci znovu vystavali. Saladinova armáda neskôr kostol zdecimovala a nechali neporušenú osemhrannú kaplnku, ktorá má priemer 6,6 m. Táto stavba stojí dodnes, aj keď bola čiastočne zmenená v čase po dobytí Jeruzalema Saladinom v roku 1187. 

### Moslimovia
Kresťania po páde Jeruzalema v roku 1187 opustili zničený kostol a kláštor a presídlili sa do Akka. Počas tejto doby bola Olivová hora ako vakf zverená dvom šejkom, as-Sálihovi Valímu ad-Dínovi a Abú Hasanovi al-Hakarímu. Kaplnka bola premenená na mešitu a bol v nej umiestnený mihráb. Pretože väčšina pútnikov, ktorí smerovali na toto miesto boli kresťania, Saladin ako gesto dobrej vôle nariadil postaviť v jej blízkosti druhú mešitu pre moslimské bohoslužby, zatiaľ čo kresťania pokračovali v návšteve hlavnej kaplnky. 

### Súčasnosť
Kaplnka doteraz patrí moslimom. V súčasnosti je pod správou Jeruzalemského islamského vakfu a je otvorená pre návštevníkov všetkých vyznaní za symbolický poplatok. 

## Popis kaplnky

### Kaplnka
Dnešná kaplnka pochádza ešte z obdobia križiakov. Má kamennú kupolu a osemhranný tambur, na ktorom kupola stojí. Kupola aj tambur sú moslimské doplnky. Vonkajšie steny sú zdobené oblúkmi a mramorovými stĺpmi. Vchod je orientovaný na západ a južnú stenu tvorí mihráb, ktorý pre moslimských veriacich označuje smer Mekky. 

### Skala Nanebovstúpenia
V kaplnke sa nachádza kamenná doska nazývaná „Skala Nanebovstúpenia“. Hovorí sa, že na nej je otlačená pravá Kristova stopa, zatiaľ čo časť s ľavou nohou bola premiestnená do mešity al-Aksá v stredoveku. Veriaci veria, že odtlačok vznikol, keď Ježiš vystúpil do neba a skala je uctievaná ako posledný bod na zemi, ktorého sa Ježiš Kristus dotkol. 

## Hrob
Podľa kresťanskej tradície je v blízkosti kaplnky pochovaná legendárna kresťanská pustovníčka a kajúcnica svätá Pelagia z Antiochie, ktorá žila v 4. alebo 5. storočí. Uvádza sa, že žila na Olivovej hore preoblečená za mnícha. Podľa tradície bola svätá Pelagia pochovaná v hrobke pri mešite a juhozápadne od bývalého kostola Nanebovstúpenia Pána. 

Väčšina západných kresťanských pútnikov v 14. storočí však považovala ten hrob za miesto odpočinku svätej Márie Egyptskej.

Podľa židovskej tradície, ktorá ten hrob pripisovala prorokyni Chulde. Tosefta z 2. storočia umiestňuje Chuldin hrob pod jeruzalemské mestské hroby.

Moslimská tradícia zase tvrdí, že pri kaplnke je pochovaná Rabia z Basry, ktorá zomrela okolo rokov 781/82. Historici al-Harawí a Jákút lokalizovali hrob Rabie v jej rodnom meste Basra a hrobku na Olivovej hore pripisujú inej žene. Iná moslimská tradícia pripisuje hrob Rahibe bint Hasn, o ktorej nič nie je známe. 

## Okolie
Cez ulicu od kaplnky je grécky ortodoxný Kláštor Nanebovstúpenia Pána s malým kostolom postaveným v rokoch 1987 až 1992. 

Južne od kaplnky Nanebovstúpenia Pána sa nachádzajú pozostatky Eleonskej baziliky a Kostol Pater Noster z 19. storočia. 

Ruský pravoslávny kostol a kláštor Nanebovstúpenia Pána, postavený v roku 1870, sa nachádza asi 200 metrov severovýchodne od kaplnky. V súčasnosti tam žije asi 40 mníšok. Na druhej strane ulice stojí moslimská nemocnica Makassed. 

## Galéria

Súbor:Chapelle ascension.JPG|Minaret pri kaplnke Nanebovstúpenia Pána. 
Súbor:Chapel of the Ascension 1 (735).jpg|Kaplnka (vpravo) a osemhranná stena zničeného križiackeho kostola. 
Súbor:5029-20080122-jerusalem-mt-olives-ascension-rock.jpg|Skala Nanebovstúpenia. 
Súbor:Church of the Ascension, Jerusalem3001.JPG|Detailný záber na Skalu Nanebovstúpenia. 
Súbor:Chapel of the Ascension 1 (740).jpg|Kupola kaplnky z vnútra. 


## Referencie

## Pozri aj

* Nanebovstúpenie Pána
* Olivový vrch

## Iné projekty

## Zdroj

Kategória:Olivový vrch
Kategória:Kaplnky v Jeruzaleme
Kategória:Kresťanské pútnické miesta